Document ID: 32006D0732

KOMISSION PÄÄTÖS,
tehty 27 päivänä lokakuuta 2006,
standardin EN 13683 ”Puutarhakoneet. Yhdysrakenteisella moottorilla varustetut oksasilppurit. Turvallisuus” viitetietojen julkaisematta jättämisestä Euroopan parlamentin ja neuvoston direktiivin 98/37/EY mukaisesti
(tiedoksiannettu numerolla K(2006) 5060)
(ETA:n kannalta merkityksellinen teksti)
(2006/732/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon koneita koskevan jäsenvaltioiden lainsäädännön lähentämisestä 22 päivänä kesäkuuta 1998 annetun Euroopan parlamentin ja neuvoston direktiivin 98/37/EY (1) ja erityisesti sen 6 artiklan 1 kohdan,
ottaa huomioon teknisiä standardeja ja määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY (2) 5 artiklalla perustetun pysyvän komitean lausunnon,
sekä katsoo seuraavaa:
(1)
Jos yhdenmukaistettu kansallinen standardi, jonka viitetiedot on julkaistu Euroopan unionin virallisessa lehdessä, koskee yhtä tai useampaa olennaista direktiivin 98/37/EY liitteessä I olevaa olennaista terveys- ja turvallisuusvaatimusta, tämän standardin mukaiseksi rakennettua konetta on pidettävä asianomaisten olennaisten vaatimusten mukaisena.
(2)
Direktiivin 98/37/EY 6 artiklan 1 kohdan nojalla Saksa esitti virallisen vastalauseen koskien standardia EN 13683:2003, jonka Euroopan standardointikomitea (CEN) on hyväksynyt 8 päivänä syyskuuta 2003 ja jonka viitetietoja ei vielä ole julkaistu Euroopan unionin virallisessa lehdessä.
(3)
Tutkittuaan standardia EN 13683:2003 komissio totesi, että se ei täytä direktiivin 98/37/EY liitteessä I mainittuja olennaisia terveys- ja turvallisuusvaatimuksia 1.1.2.c (turvallistamisen periaatteet), 1.3.8 (suojaustavan valinta liikkuvista osista aiheutuvan vaaran torjumiseksi) sekä 1.4.1 (suojuksia ja turvalaitteita koskevat yleiset vaatimukset). Standardin lausekkeissa 5.2.1.1 ja 5.2.1.2 esitetyt vaatimukset, jotka koskevat leikkuuterän kanssa laitteen syöttösivulta ja yläpuolelta kosketuksiin joutumisen estämistä, eivät ole riittäviä estämään kosketusta terään. Kiinni jääneiden leikattujen osien irrottaminen on mahdollista koneen ollessa käynnissä, ja tässä tilanteessa käsi voi joutua kosketuksiin leikkuuterän kanssa. Lisäksi standardin lausekkeessa 5.2.2 esitetyt vaatimukset, joilla estetään kosketuksiin joutuminen leikkuuterän kanssa alapuolelta poistosuppilon kautta, eivät ole riittäviä. Poistosuppilon mittasuhteiden takia aikuisen käsi voi joutua kosketuksiin leikkuuterän kanssa.
(4)
Tämän vuoksi standardin EN 13683:2003 viitetietoja ei olisi julkaistava Euroopan unionin virallisessa lehdessä,
ON TEHNYT TÄMÄN PÄÄTÖKSEN:
1 artikla
Standardin EN 13683:2003 ”Puutarhakoneet. Yhdysrakenteisella moottorilla varustetut oksasilppurit. Turvallisuus” viitetietoja ei julkaista Euroopan unionin virallisessa lehdessä.
2 artikla
Tämä päätös on osoitettu kaikille jäsenvaltioille.
Tehty Brysselissä 27 päivänä lokakuuta 2006.

Labels: 3
7
1
6